Vigende annoncesalg, og til dels også faldende abonnementstal, har foreløbig kostet en redaktionschef stillingen. Derudover er der en redaktionschef, hvis stilling forsvinder, når han til nytår går på pension. Chefredaktør Lars Jespersen vil ikke sætte tal på, hvor meget koncernen skal spare. - Vi sigter ikke imod et specifikt tal, men vi er nødt til at afpasse vores udgiftsniveau i forhold til vores indtægter. Som det ser ud, kommer det til at koste fem til seks stillinger i redaktionen, hvoraf de to redaktionschefstillinger tegner sig for de to, siger chefredaktør Lars Jespersen til TV2/NORD. Tillidsrepræsentanten forventer, at forhandlingerne kan afsluttes uden fyringer, fordi der lige nu tegner sig et billede af, at de ønskede besparelser kan opnås ved hjælp af fratrædelsesordninger. - Det hele foregår i en god tone, så jeg regner stærkt med at vi kan nå til enighed uden fyringer, siger tillidsrepræsentant Torben Duch Holm til TV2/NORD. Ledelsen forventer at forhandlingerne er færdige om en lille uges tid.

Opsummering:
Faldende annoncesalg har tvunget Nordjyske Medier ud i en ny sparerunde, som foreløbig har kostet en redaktionschef stillingen.